## Rješenje Ustavnog suda Republike Hrvatske broj:U-I-3655/2003 od 21. prosinca 2005.

### NN 6/2006 (13.1.2006.), Rješenje Ustavnog suda Republike Hrvatske broj:U-I-3655/2003 od 21. prosinca 2005.

# USTAVNI SUD REPUBLIKE HRVATSKE

**150**

Ustavni sud Republike Hrvatske, u sastavu Petar Klarić, predsjednik Suda, te suci Marijan Hranjski, Mario Kos, Ivan Matija, Ivan Mrkonjić,
Jasna Omejec, Željko Potočnjak,
Agata Račan, Emilija Rajić, Smiljko
Sokol, Nevenka Šernhorst, Vice Vukojević i Milan Vuković, rješavajući o prijedlogu za pokretanje postupka za
ocjenu suglasnosti zakona s Ustavom, na sjednici održanoj 21. prosinca 2005.,
donio je

## RJEŠENJE

I. Ne prihvaća se prijedlog za pokretanje postupka
za ocjenu suglasnosti s Ustavom članka 15. stavka 3. Zakona o zaštiti potrošača
(»Narodne novine«, broj 96/03.).

II. Ovo rješenje objavit će se u »Narodnim
novinama«.

```
Obrazloženje
```

```

```

1. Prijedlog za pokretanje postupka za ocjenu
suglasnosti s Ustavom članka 15. stavka 3. Zakona o zaštiti potrošača (»Narodne
novine«, broj 96/03. – u daljnjem tekstu: Zakon), podnio je »KAUFLAND HRVATSKA«
k.d. Zagreb, kojeg zastupa Marcela B. Horvatinović, odvjetnik iz Zagreba.

2. Osporena odredba članka 15. stavka 3. Zakona
glasi:

»(3) Ambalaža u obliku vrećica i torbi koje
imaju logotip i/ili naziv proizvođača ili trgovca, smatra se promidžbenim
sredstvom. Takvu ambalažu trgovac ne smije naplatiti.«

Predlagatelj navodi da je ambalaža za čiju je nabavku
morao uložiti svoja sredstva njegovo vlasništvo koje osporene odredbe
ograničavaju na način koji nije suglasan odredbama članka 16. Ustava, jer se ne
radi o ograničavanju koje bi bilo uzrokovano razlozima iz odredbe stavka 1.
toga članka, niti je razmjerno naravi potrebe ograničenja iz stavka 2. toga
članka, pa smatra da je time povrijeđena i njegova poduzetnička sloboda iz
članka 50. stavka 2. Ustava.

Smatra da osporene odredbe nisu u suglasnosti s
načelima iz odredaba članka 3., te da su u suprotnosti s odredbama članka 16.,
članka 48. stavaka 1. i 2., članka 49. stavaka 1. i 2. i članka 50. stavka 2.
Ustava.

Predlaže pokrenuti postupak i ukinuti osporene
odredbe.

Na temelju odredbe članka 25. stavka 1. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst, u daljnjem tekstu: Ustavni zakon) prijedlog
je dostavljen Ministarstvu gospodarstva, koje je Ustavnom sudu dostavilo
mišljenje o prijedlogu.

*Prijedlog
nije osnovan.*

3. Sadržaj osporenih odredaba jest da trgovac ne
smije naplaćivati vrećice ili torbe sa svojim logotipom ili nazivom, jer se
takva ambalaža smatra njegovim promidžbenim sredstvom. Sredstva koja trgovac
uloži u izradu takve ambalaže predstavljaju sredstva koja je on uložio u svoju
promidžbu, pa i troškove treba sam snositi.

Naplaćivanjem vrećica i torbi kao ambalaže koja
je ujedno i trgovčevo promidžbeno sredstvo, prebacuje se trošak njegove
promidžbe na kupca.

Osporavane odredbe u funkciji su zaštite kupaca
kao potrošača od prebacivanja troškova promidžbe s trgovca na njih.

4. Ustavni sud ocjenjuje da osporavane odredbe
nisu u nesuglasnosti s odredbama članka 48. stavka 1. Ustava, jer trgovac
ambalažu u svojem vlasništvu može naplatiti ako na njoj nije istaknut njegov
logotip ili znak. S obzirom da nije sporno da isticanje trgovčevog logotipa ili
znaka na ambalaži služi isključivo njegovoj promidžbi, ne može on troškove te
promidžbe prebacivati na kupca, pa kada osporene odredbe to uređuju na način da
on to ne smije učiniti, nije to u nesuglasnosti s ustavnim jamstvom prava
vlasništva, ni s dužnošću nositelja vlasničkog prava da pridonose općem dobru,
kako to propisuje stavak 2. članka 48. Ustava. Stoga nije osnovan ni navod
predlagatelja da se u konkretnom slučaju radi o ograničenju koje nije u skladu
s odredbom članka 16. stavka 1., ni načelu razmjernosti iz stavka 2. istoga
članka Ustava.

5. Iz razloga navedenih pod točkom 4. ovog
obrazloženja, Ustav­ni sud ocjenjuje da osporene odredbe nisu nesuglasne ni s
odred­bama članka 3., članka 49. stavaka 1. i 2. i
članka 50. stavka 2. Ustava.

6. Stoga je na temelju članka 43. stavka 1.
Ustavnog zakona riješeno kao u izreci.

Objava ovog rješenja temelji se na odredbi
članka 29. stavka 1. Ustavnog zakona.

Broj: U-I-3655/2003

Zagreb, 21. prosinca 2005.

USTAVNI SUD REPUBLIKE HRVATSKE

Predsjednik Suda

**dr****. sc. Petar Klarić**, v. r.

Rješenje, NN 6/2006-150